Virallinen lehti nro C 175 , 21/06/1999 s. 0259



B4-0241, 0242, 0255, 0267 ja 0304/99 Päätöslauselma Alppien lumivyöryonnettomuuksista Euroopan parlamentti, joka A. ottaa huomioon lumivyöryonnettomuudet, joita on sattunut Alpeilla Ranskassa, Italiassa ja Itävallassa sekä erityisesti Tirolin Paznauntalissa sijaitsevassa Galtürissa, B. on järkyttynyt näiden luonnonkatastrofien vaatimien kuolonuhrien suuresta lukumäärästä, C. pitää vaikuttavina rajat ylittäviä avustustoimia, joiden ansiosta on kyetty evakuoimaan 16 000 ihmistä, D. muistuttaa, että lumivyöryt ovat aiheuttaneet kuolonuhrien, välittömien aineellisten vaurioiden ja ympäristövaurioiden ohella myös sen, että asianosaiset alueet joutuvat varautumaan myös laskettelukeskuksissa yöpyvien lukumäärän vähenemisestä ja imagon heikkenemisestä aiheutuviin pysyviin taloudellisiin haittoihin, E. muistuttaa matkailun huomattavasta taloudellisesta merkityksestä kyseisille alueille; muistuttaa, että matkailualan kestävä kehitys on ratkaisevan tärkeää kunnollisen ja toimivan maaseudun säilymiselle; Euroopan parlamentti, joka 1. Ilmaisee syvimmän myötätuntonsa uhrien omaisille sekä lumivyöryistä muutoin kärsimään joutuneille; 2. Pyytää alue- ja paikallisviranomaisia tekemään kaikkensa, jotta alppilaaksojen turvallisuutta voitaisiin parantaa lumivyöryjen varalta asianmukaisin toimenpitein; korostaa, että tässä yhteydessä on pyrittävä myös asemakaavapolitiikan tarkistamiseen ja suojana toimivien metsien nuorentamiseen sekä niiden hoidon parantamiseen; 3. On tietoinen siitä, että lumivyöryjen tuhoamien rakenteiden uudelleen pystyttäminen ja muiden aineellisten vaurioiden korjaaminen vaatii kosolti varoja; pyytää tästä syystä, että komissio tukisi mahdollisuuksiensa mukaan kyseisiä alueita tarvittavien toimien rahoituksessa sekä pidemmälle menevissä hankkeissa, joilla pyritään suojautumaan lumivyöryiltä; 4. Pyytää tässä yhteydessä komissiota tukemaan kyseisiä alueita ja paikallisviranomaisia erityisesti nykyisten tukivarojen määrätietoisessa käyttämisessä sekä varmistamaan mahdollisimman hyvän avun saanti; 5. Pyytää lisäksi komissiota tarkastelemaan, onko mahdollista asettaa talousarvion määrärahojen uudelleen kohdentamisella tai muilla budjettitoimilla käyttöön määrärahoja, joilla tuetaan taloudellisesti lumivyöryistä kärsineitä alueita Chamonix'ssa, Val d'Aostessa ja Tirolissa/Vorarlbergissa; 6. Pyytää komissiota vapauttamaan määrärahoja kansainvälistä lumivyöryjen tutkimuskeskusta varten; 7. Pyytää asianosaisia jäsenvaltioita täytäntöönpanemaan Alppien suojelusopimuksen täysimittaisesti; 8. Pahoittelee, että myönnettäessä vuoristoalueille rakennuslupia, voimassa olevia turvallisuusnormeja ei aina noudateta ja että näitä normeja ei tarkisteta useammin vuoriston ekosysteemin jatkuvan huononemisen seurauksena; 9. Pyytää jäsenvaltioiden toimivaltaisia viranomaisia varmistamaan, että tulevalla asuinalueella on suoritettu tarkkoja tutkimuksia, ennen kuin he myöntävät sille kaavoitusluvan; 10. Edellyttää, että uhrien etsinnöissä käytettyjen laitteiden valmistajat parantavat laitteidensa toimivuutta, sillä niiden toiminnassa ilmenee edelleen vakavia puutteita; 11. Kehottaa jäsenvaltioita ja paikallisviranomaisia toteuttamaan matkailijoille tarkoitettuja tiedotuskampanjoita useilla kielillä ja vaatii niitä noudattamaan tehokkaampaa ja riippumatonta politiikkaa vuoristoihin liittyvien vaarojen ehkäisemiseksi; 12. Kehottaa puhemiestään välittämään tämän päätöslauselman komissiolle, neuvostolle, asianosaisten jäsenvaltioiden hallituksille ja kyseisille alueille sekä Sveitsille.